Auditor's report — SJWD, period 2022Q3 (reviewed, opinion: qualified)
Auditor firm: KPMG
Signing partner: (เอกสิทธิ์ ชูธรรมสถิตย์)
Signed: 2022-11-10

บริษัท เจดับเบิ้ลยูดี อินโฟโลจิสติกส์ จำกัด (มหาชน)

และบริษัทย่อย

งบการเงินระหว่างกาลแบบย่อ

สำหรับงวดสามเดือนและเก้าเดือนสิ้นสุดวันที่ 30 กันยายน 2565

และ

รายงานการสอบทานของผู้สอบบัญชีรับอนุญาต

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอ  คณะกรรมการบริษัท เจดับเบิ้ลยูดี อินโฟโลจิสติกส์ จำกัด (มหาชน)

ข้าพเจ้าได้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 30 กันยายน 2565 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนและเก้าเดือนสิ้นสุดวันที่ 30 กันยายน 2565 งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการสำหรับงวดเก้าเดือนสิ้นสุดวันที่ 30 กันยายน 2565 และหมายเหตุประกอบงบการเงินแบบย่อ (ข้อมูลทางการเงินระหว่างกาล) ของบริษัท เจดับเบิ้ลยูดี อินโฟโลจิสติกส์ จำกัด (มหาชน) และบริษัทย่อย และของเฉพาะบริษัท เจดับเบิ้ลยูดี อินโฟโลจิสติกส์ จำกัด (มหาชน) ตามลำดับ  ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ยกเว้นเรื่องที่จะกล่าวในวรรคถัดไป ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาล โดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมด ซึ่งอาจพบได้จากการตรวจสอบ ดังนั้นข้าพเจ้าจึงไม่แสดงความเห็นต่อข้อมูลทางการเงินระหว่างกาลที่สอบทาน

เกณฑ์ในการให้ข้อสรุปอย่างมีเงื่อนไข

ตามที่กล่าวไว้ในหมายเหตุข้อ 4 เงินลงทุนของกลุ่มบริษัทใน Transimex Corporation (“TMS”) ซึ่งเป็นบริษัทร่วมในต่างประเทศ บันทึกบัญชีตามวิธีส่วนได้เสีย โดยกลุ่มบริษัทรับรู้ส่วนแบ่งขาดทุนและขาดทุนเบ็ดเสร็จอื่นใน TMS สำหรับงวดสามเดือนและ เก้าเดือนสิ้นสุดวันที่ 30 กันยายน 2565 จำนวน 18.86 ล้านบาท และ 15.59 ล้านบาท ตามลำดับ โดยใช้ข้อมูลทางการเงินระหว่างกาลของ TMS ซึ่งจัดทำโดยผู้บริหารของ TMS ที่ยังมิได้ผ่านการสอบทานโดยผู้สอบบัญชี และรับรู้ส่วนแบ่งกำไรและกำไรเบ็ดเสร็จอื่นของ TMS สำหรับงวดสามเดือนและเก้าเดือนสิ้นสุดวันที่ 30 กันยายน 2564 จำนวน 68.34 ล้านบาท และ 157.80 ล้านบาท ในงบกำไรขาดทุนเบ็ดเสร็จรวมตามลำดับ โดยใช้ข้อมูลทางการเงินระหว่างกาลของ TMS ซึ่งจัดทำโดยผู้บริหารของ TMS ที่ยังมิได้ผ่านการสอบทานโดยผู้สอบบัญชี ข้าพเจ้าไม่สามารถใช้วิธีการสอบทานอื่นให้เป็นที่พอใจเกี่ยวกับส่วนแบ่งกำไรจากเงินลงทุนใน TMS ดังนั้น ข้าพเจ้าจึงไม่สามารถระบุได้ว่ามีรายการปรับปรุงใดที่จำเป็นในจำนวนเงินดังกล่าวหรือไม่ ทั้งนี้ ข้าพเจ้าได้ให้ข้อสรุปอย่างมีเงื่อนไขต่อข้อมูลทางการเงินระหว่างกาลรวมสำหรับงวดสามเดือนและเก้าเดือนสิ้นสุดวันที่ 30 กันยายน 2564 ที่นำมาแสดงเปรียบเทียบ

ข้อสรุปอย่างมีเงื่อนไข

ยกเว้นผลของรายการปรับปรุงต่องบกำไรขาดทุนเบ็ดเสร็จรวมสำหรับงวดสามเดือนและเก้าเดือนสิ้นสุดวันที่ 30 กันยายน 2565 ซึ่งข้าพเจ้าอาจพบหากไม่เกิดสถานการณ์ตามที่กล่าวข้างต้น ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าว ไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

เรื่องอื่น ๆ

ข้าพเจ้าได้แสดงความเห็นอย่างมีเงื่อนไขต่องบการเงินรวมของกลุ่มบริษัทสำหรับปีสิ้นสุดวันที่ 31 ธันวาคม 2564 ตามรายงานของผู้สอบบัญชีลงวันที่ 27 กุมภาพันธ์ 2565 ข้าพเจ้าไม่สามารถได้มาซึ่งหลักฐานการสอบบัญชีที่เหมาะสมอย่างเพียงพอเกี่ยวกับมูลค่าตามบัญชีของเงินลงทุนใน TMS ซึ่งแสดงอยู่ในงบแสดงฐานะการเงินรวม ณ วันที่ 31 ธันวาคม 2564 จำนวน 1,131.17 ล้านบาท และส่วนแบ่งกำไรและกำไรขาดทุนเบ็ดเสร็จอื่นของ TMS สำหรับปีสิ้นสุดวันที่ 31 ธันวาคม 2564 จำนวน 360.96 ล้านบาท ในงบกำไรขาดทุนเบ็ดเสร็จ เนื่องจากงบการเงินสำหรับปีสิ้นสุดวันที่ 31 ธันวาคม 2564 ของ TMS อยู่ในระหว่างการตรวจสอบโดยผู้สอบบัญชีของ TMS ยังไม่แล้วเสร็จ ดังนั้น กลุ่มบริษัทได้บันทึกเงินลงทุนตามวิธีส่วนได้เสียในบริษัทร่วมดังกล่าวโดยใช้งบการเงินที่จัดทำโดยผู้บริหารของ TMS ที่ยังไม่ได้ผ่านการตรวจสอบ อย่างไรก็ตามในระหว่างงวดสามเดือนสิ้นสุดวันที่ 31 มีนาคม 2565 ผู้สอบบัญชีของ TMS ได้ตรวจสอบ  งบการเงินสำหรับปีสิ้นสุดวันที่ 31 ธันวาคม 2564 เสร็จเรียบร้อยแล้ว ทำให้ข้าพเจ้าได้หลักฐานการสอบบัญชีที่เหมาะสมอย่างเพียงพอในเรื่องนี้แล้วและได้ข้อสรุปว่าไม่มีรายการปรับปรุงใดที่จำเป็นต่อจำนวนเงินของเงินลงทุนใน TMS ณ วันที่ 31 ธันวาคม 2564 และส่วนแบ่งกำไรและกำไรขาดทุนเบ็ดเสร็จสำหรับปีสิ้นสุดวันเดียวกัน

(เอกสิทธิ์ ชูธรรมสถิตย์)

ผู้สอบบัญชีรับอนุญาต

เลขทะเบียน 4195

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

10 พฤศจิกายน 2565